春日雜興十五首  其一二
作者：華鎮
朝代：宋

paragraphs: 江梅燦瑶琨，緒風未成和。
紅藥簇雲錦，韶光已蹉跎。
臘寒苦難任，秋陽暴如何。
寧知桃李樹，乘春蔚婆娑。
二月艷陽天，兩京佳麗多。
五陵浮瑞氣，三州翻綠波。
宮槐出華闕，御柳夾銀河。
玄鳥雜飛舞，黄鸝競鳴歌。
芳蹊展平練，繁艷簇香羅。
浥露笑金谷，迎風媚銅駝。
落英縱紛紛，珍實已峨峨。
莫訝潘河陽，盈城意靡他。